| **Almonas Gutkauskas** |
| --- |
|  |
| Gimė | 1946 m. kovo 11 d. (77 metai)Nevarėnai |
| Sutuoktinis (-ė) | Zita |
| Vaikai | Vytautas, Egidijus |
|  |
| Alma mater | 1970 m. Lietuvos žemės ūkio akademija |

**Almonas Konstantinas Gutkauskas** (g. 1946 m. kovo 11 d.  Nevarėnuose) – pirmosios Lietuvoje pertvarkos į ekologinį ir tausojantį ūkininkavimą modelinės programos - VšĮ „Tatulos programa" - steigėjas, ilgametis tarybos pirmininkas, direktorius, gamtosaugininkas, ekologinio judėjimo šalyje pradininkas; inžinierius hidrotechnikas.

Biografija
----------

1953 – 1954 m. m. mokėsi  Patamulšėlio (Kauno rajone) pradinėje mokykloje, 1954 – 1961 – Išlaužo (Prienų rajone) pradinėje ir 8-metėje mokyklose, 1961–1964 – Pakuonio (Prienų rajone) vidurinėje mokykloje.

1970 m. baigė tuometinės Lietuvos žemės ūkio akademijos Hidromelioracijos ir žemėtvarkos fakultetą, įgijo inžinieriaus hidrotechniko specialybę. Nuo 1970 m. rugsėjo mėn. buvo paskirtas dirbti Lietuvos respublikinio vandens ūkio projektavimo instituto Vilniaus filiale inžinieriumi. Nuo 1970 m. gruodžio mėn. iki 1971 m. gruodžio mėn. privalomoje karo tarnyboje, Liepojos (Latvija) karinėje jūrų bazėje, atliko statybų meistro, darbų vykdytojo pareigas. 1974–1986 m. m. dirbo Melioracijos ir vandens ūkio ministerijos Drėkinimo skyriuje. 1986 – 1997 m. m. dirbo Lietuvos TSR valstybiniame agropramoniniame komitete (nuo 1989 metų pertvarkytame į Žemės ūkio ministeriją). Nuo 1992 metų nuosekliai tobulino kvalifikaciją stažuotėse JAV, Olandijoje ir kitose užsienio valstybėse bei Lietuvoje, gamtosaugos kryptyje.

1986 m. pradėjęs dirbti Lietuvos TSR valstybiniame agropramoniniame komitete, iš esmės pakeitė profesinę kryptį (iš inžinieriaus hidrotechniko į gamtosaugą), o tai pastūmėjo 1987 metais su bendraminčiais pradėti steigti pirmąją Lietuvoje pertvarkos į ekologinį ir tausojantį ūkininkavimą modelinę programą. 1993 m. Lietuvos Respublikos Vyriausybei patvirtinus tą šešerius metus derintą programą, šioji pradėta kompleksiškai įgyvendinti jautriausioje taršai šalies agrarinėje teritorijoje - Šiaurės Lietuvos karsto regione - 194 tūkst. ha plote. Tikslinei programai realizuoti įsteigtas fondas, kuriam duotas Biržų ir Pasvalio rajonus jungiančio upelio „Tatula" pavadinimas. Šis fondas 1997 m. buvo perregistruotas į viešąją įstaigą "Tatulos programa".

Nuo 2013 m. sausio 14 d. užbaigė aktyvią profesinę veiklą. Šiuo metu pensijoje.

Profesinė veikla
----------------

1970, 1972–1974 m. m. Lietuvos respublikinio vandens ūkio projektavimo instituto Vilniaus filialo inžinierius, 1974–1986 m. m. Melioracijos ir vandens ūkio ministerijos Drėkinimo skyriaus viršininko pavaduotojas, 1986–1997 m. m. Lietuvos TSR valstybinio agropramoninio komiteto (nuo 1989 metų Lietuvos TSR valstybinis agropramoninis komitetas pertvarkytas į Žemės ūkio ministeriją) specialistas, valdybos viršininko pavaduotojas, vyriausiasis gamtosaugininkas, 1993–1997 m. m. fondo „Tatula" tarybos pirmininkas, 1997 – 2013 m. sausio 14 d. VšĮ „Tatulos programa" tarybos pirmininkas, direktorius, iki 2015 m. spalio 4 d. internetinės svetainės „organic.lt" redaktorius.

Darbo sritis – ekologinis žemės ūkis
------------------------------------

Žemės ūkio ir gamtos apsaugos tema stažavosi:

Nyderlanduose, Žemės ūkio, gamtos ir maisto kokybės ministerijoje (1992 m.)

JAV, Center for Agricultural and Rural Development Iowa universitetete (1994 m.)

Turkijoje, NATO organizuotoje stažuotėje „The Scientific and Technical Research Council of Turkey" (1997 m.).

Taip pat buvo pakviestas į stažuotes, konferencijas Nyderlanduose, Vokietijoje, Švedijoje, Čekijoje, JAV, Didžiojoje Britanijoje ir kitur.

Publikacijų „Water Quality Protection Policy and Integrated Agricultural and Environmental Protection Strategies in Lithuania" (knygoje „Water Policy: Allocation and Management in Practice", 1996 m.),
„The Reorganization of Lithuanian Agriculture Towards Sustainable Farming" (žurnale „AMBIO", 1997m.) autorius, „Prospects for Agricultural and Environmental Policy Integration in Lithuania" (knygoje „Agriculture and the Environment in the Transition to a Market Economy", 1994 m.), „Environmental Programes for the Restructuring of Animal Husbandry in Lithuania" (knygoje „Livestock and the Environmental", 1998 m.) bendraautorius.

Parengė ir skaitė daugiau kaip 100 pranešimų konferencijose, seminaruose, iš jų – daugiau kaip 10 tarptautinėse konferencijose.

Svarbiausi: „Experience of Pilot ‘Tatula programa’ in Forming Country and Farming Organic Development as well as Organic Product Consumers" (tarptautinėje konferencijoje „Reflection on „Give us our daily bread – Food as a human right", 2004 m.),

„Tactics of Environmental Issues Solution in Lithuanian Agriculture" (tarptautinėje konferencijoje „Land Use Changes and Nature Conservation in Central and Eastern Europe", 1995 m.), „Lietuvos pasirengimas diegti nacionalines kokybės schemas, šių schemų poreikis šalies ūkyje, numatomi darbai dėl jų pripažinimo ir įteisinimo" (konferencijose „Kokybė. Kokybės gerinimo priemonės: maisto kokybės schemos bei parama jose dalyvaujantiems").

Vienas pirmųjų Lietuvoje drėkinimo ir kitų hidrotechninių statinių statybos ir eksploatavimo planavimo darbų organizatorių (1974–1986 m. m.).

Pirmajam Lietuvoje kartu su bendražygiais pavyko inicijuoti, organizuoti ir dalyvauti (nuo 1987 m.) parengiant Lietuvos ūkio pertvarkos iš įprastinio į tausojantį ir ekologinį ūkininkavimą modelinę Vyriausybės patvirtintą (1991, 1993 m. m.) kompleksinę programą (sutrumpintai „Tatulos programą"), kurios įgyvendinimui 1993 m. gegužės 20 d. suburta funkcinė savivalda – fondas „Tatula" (nuo 1997 m. – VšĮ „Tatulos programa").

Šios programos užsakymu buvo parengtos „Ekologinio žemės ūkio taisyklės" bei „Tausojamojo žemės ūkio taisyklės", sukurtas ir užpatentuotas ekologinio žemės ūkio ženklas (nuosavybės teisės perduotos Žemės ūkio ministerijai).

„Tatulos programa" sudarė Tausojamojo žemės ūkio sertifikavimo atestavimo komisiją, eksperto instituciją.

Iki 2003 m. buvo sertifikuoti pirmieji 20 ūkių bei įmonių, kurie turi teisę produkciją ženklinti patentuotu ženklu „Lietuviškas produktas, natūralus" (ženklas yra VšĮ „Tatulos programa" nuosavybė).

Sulaukus didelės neigiamos reakcijos dėl kuriamo ir vykdomo tausojamojo žemės ūkio Lietuvoje – „Tatulos programa" veiklą šioje srityje laikinai sustabdė.

Vėliau (2006 m.), pagal sutartį su Žemės ūkio ministerija (šiuo atveju esminį darbą atliekant pačiai Žemės ūkio ministerijai), „Tatulos programa" organizavo „Išskirtinės kokybės maisto produktų schemos" parengimą (pagal autorines sutartis vykdytojai sukūrė taisykles, specifikacijas, sertifikavimo sistemą).

Sukurtas ir užpatentuotas ženklas „KOKYBĖ" (interneto svetainė www.maistokokybe.lt).

Pirmajam Lietuvoje kartu su bendražygiais pavyko suorganizuoti ekologiškų produktų muges (nuo 1995 m. spalio 7 d.) bei įkurti pirmąją sertifikuotų ekologiškų produktų firminę parduotuvę (1998 m.).

Lietuvai atstovavo pasaulinėje ekologiškų produktų parodoje „Biofach" Niurnberge (Vokietija), parodoje „Žalioji savaitė" Berlyne (Vokietija) ir kitur.

Apdovanotas žemės ūkio ministrų, Seimo Kaimo reikalų komiteto ir kt. organizacijų padėkomis.

Nacionalinės vartotojų konfederacijos narys, Lietuvos Respublikos žemės ūkio ministerijos Išskirtinės kokybės produktų Ekspertų komiteto narys, kitų darbo grupių narys.

Inicijavo ir, kaip Lietuvos Respublikos Vyriausybės patvirtintų kompleksinių darbo grupių vadovas, kartu su bendražygiais rengė sutrumpintai vadinamą „Tatulos programą" (1987–1993 m. m.). 1993 m. gegužės 20 d. subūrė funkcinę savivaldą – fondą „Tatula", kuris ir realizavo šią 1993 metais patvirtintą tikslinę programą (1997 m. perregistruotas į viešąją įstaigą "Tatulos programa"). Taip pat inicijavo Žemės ūkio ministerijos Gamtos apsaugos žemės ūkyje koordinacinį komitetą (1987, 1994 m. m.), Ekologinės žemdirbystės respublikinį koordinacinį komitetą (1997 m.).

Ilgametis Lietuvos Respublikos aplinkos ministerijos Genetiškai modifikuotų organizmų valdymo priežiūros komiteto narys; inicijavo ir buvo pirmuoju konkurso „Pažangiausias ekologinis ūkis" vertinimo komisijos pirmininku (2007 m.).

  

**Moto**: Ne judesys, bet trintis gadina mašiną.

Šaltiniai
---------

„Kas yra kas Lietuvoje Lietuvos pasiekimai 2004" (2004). Kaunas: Neolitas, 593 p.


 Archyvuota kopija 2018-06-12 iš Wayback Machine projekto.